Polisiebeamptes vas ná skietdood tydens studentebetoging | Maroela Media
Vier polisiebeamptes is in hegtenis geneem in verband met die dood van die 35-jarige man wat tydens die studentebetogings by die Universiteit van die Witwatersrand in Braamfontein geskiet is. Dit volg ná 'n ondersoek van die onafhanklike polisieondersoekdirektoraat (Opod).
Mthokozisi Ntumba, 'n staatsamptenaar, het Woensdag tydens die studentebetogings in die kruisvuur beland en is deur lede van die polisie – wat met rubberkoeëls op die studente losgebrand het – raakgeskiet. Hy was nie deel van die betoging nie en het pas 'n dokterspreekkamer verlaat.
Die vier beamptes van die eenheid van openbare orde sal na verwagting Woensdag in die Johannesburgse landdroshof verskyn op aanklag van moord, drie aanklagte van poging tot moord en regsverydeling.
Ntumba se dood het hernieude woede en kommer oor polisiewreedheid veroorsaak en het tot verdere betogings gelei. Pres. Cyril Ramaphosa het Ntumba se dood as uiters kommerwekkend bestempel en het gesê die polisie het oorreageer.
Wits het vroeër in 'n verklaring sy medelye met die oorledene se familie uitgespreek. "Ons veroordeel enige vorm van geweld en doen 'n beroep op almal om in dié baie moeilike tyd kalm te bly," het die universiteit in 'n verklaring gesê.
Maroela Media het vroeër berig Wits-studente wat ontevrede is dat hulle weens agterstallige studieskuld nie verder kan studeer nie, het verlede week betoog. Strate is tydens die betoging met brandende buitebande en rommel versper.
Sewe studente is tydens die betogings in hegtenis geneem, maar die saak teen hulle is nooit op die hofrol geplaas nie weens 'n gebrek aan bewyse. Vyf van die sewe studente is aanvanklik op aanklag van openbare geweld in hegtenis geneem, terwyl twee ander onderskeidelik aangekla is van openbare geweld en kwaadwillige saakbeskadiging.
Nou oorreageer die polisie? Ek verstaan nie lekker nie. Hoe moet hulle maak met betogers wat brand en breek? Staan en mooi lyk soos blomme of hoe nou Cyril? Verskillende reëls vir verskeie rasse huh
Wonder wie het geoorreageer? Polisie lede of hul minister wat se hulle moet hardhanding optree.
En nou moet polisie geld vir studente se nonsens
Tipies… hoe wil julle misdaad beveg…geweldadige studente kom.niks oor nie maar Polisie word vervolg. Geen wonder die Polisie wotd uitgemoor nie want hulle.is.lankal uitverkoop en misdaad vier hoogty. Cele